**Izjavi 2-h darovalk, ki z mesečnim darom podpirata družino v Afriki preko akcije Z delom do dostojnega življenja:**

»Za trajno mesečno darovanje, pomoč družini v Afriki, natančneje na Madagaskarju sem se odločila, ker sem slišala toliko pretresljivih in tudi lepih zgodb o življenju v Afriki. Afrika mi je nekako prirasla k srcu. Veliko pa sem slišala tudi o dobrem delu misijonarjev po svetu in sem želela podpreti njihova prizadevanja, projekte. Občudujem delo naših misijonarjev in jim zaupam.

Zakaj sem se odločila za mesečno darovanje? Na neki točki v življenju sem prišla do spoznanja, da dokler imam prihodke, mi nič ne manjka, če se v mesecu odpovem 6-im evrom, družini na drugem delu sveta pa ta pomoč lahko pomeni preživetje (lahko obiščejo zdravnika, dobijo zdravila, lahko hodijo v šolo …).

Všeč mi je tudi način pomoči »Z delom do dostojnega življenja«, v bistvu z našim denarjem dobijo priložnost za delo, denar sami zaslužijo in ga tako tudi bolj cenijo. V smislu pregovora, »če jim hočeš pomagati jim ne daj ribe, nauči jih loviti«.

Zakaj želim pomagati ravno v Afriki? Zdi se mi, da je Afrika nekako najbolj zaprta, da tu ljudje najbolj trpijo zaradi revščine, tudi kot posledica naravnih danosti - vse pogostejše so hude suše, nato poplave, težko je dostopna pitna voda, vse pogostejši so vojaški konflikti zaradi naravnih dobrin … Končno pa preko onesnaževanja, ki ga povzročamo z našim lagodnim življenjem vplivamo na podnebne spremembe in povzročamo še več podnebnih katastrof, ki prizadenejo ljudi tudi na drugem delu sveta, še najbolj najrevnejše, da imajo še manj dostopnih osnovnih dobrin za življenje kot so pitna voda in hrana …. In zato misli, da smo jim dolžni pomagati.«

Saša

»Dobrodelnost me spremlja že od doma. Že kot otrok sem rada pripravljala darilca za najbližje in še danes z veseljem dam del tega kar imam. Zavedam se obilja, v katerem živimo, zato se mi zdi pomembno, da znam del tega deliti z nekom, ki mu to ni na voljo. Tudi če gre le za dar uboge vdove ali kapljo v morje. Darujem za mamice v Afriki, ki največkrat nimajo podpore moških, da lahko s svojim delom pridejo do poštenega zaslužka in s tem lažje skrbijo za svoje otroke. Veseli me, da jim misijonarji priskrbijo delo, ki človeku vrača dostojanstvo in zavest, da smo v družbi pomembni in koristni. Zaupam, da gre denar v dobre roke.«

Natalija